นายกรัฐมนตรีและครม.เลื่อนการฉีดวัคซีนโควิด-19 หลังเดนมาร์กและอียูสั่งระงับฉีด วัคซีนแอสตร้าเซเนก้า ชี้ทำให้เกิดลิ่มเลือดอุดตัน
นายแพทย์อภิชาต วชิรพันธ์ ผู้อำนวยการสถาบันบำราศนราดูร กรมควบคุมโรค กระทรวงสาธารณสุข ได้แจ้งต่อว่า พล.อ.ประยุทธ์ จันทร์โอชา นายกรัฐมนตรี พร้อมคณะรัฐมนตรี ได้เลื่อนการเข้ารับการฉีดวัคซีนโควิด-19 ณ สถาบันบําราศนราดูร กรมควบคุมโรค กระทรวงสาธารณสุขในวันนี้ ทั้งวัคซีนของแอสตร้าเซเนก้า และวัคซีนของซิโนแวค แต่ในส่วนของบุคลากรทางการแพทย์และประชาชนที่เป็นกลุ่มเสี่ยงยังฉีดวัคซีนของซิโนแวคตามปกติ แต่รายละเอียดทั้งหมดต้องรอกระทรวงสาธารณสุขแถลงความชัดเจนอีกครั้ง        ทั้งนี้ คาดว่าการเลื่อนการฉีดวัคซีนครั้งนี้ เป็นเพราะมีรายงานข่าวว่าเดนมาร์ก และ 6 ชาติ อียู สั่งระงับการฉีดวัคซีนแอสตร้าเซเนก้า เนื่องจากพบว่ามีผู้รับวัคซีนเกิดภาวะลิ่มเลือดอุดตัน โดยทางกระทรวงสาธารณสุขได้ประชุมเพื่อประเมินสถานการณ์ตั้งแต่ช่วงเช้าวันนี้